b'\n_START_ARTICLE_\nKokkolan valtaus\n_START_SECTION_\nTaustaa\n_START_PARAGRAPH_\nKokkolassa tilanne oli elintarvikepulan vuoksi ollut kire\xc3\xa4 jo syksyst\xc3\xa4 1917 l\xc3\xa4htien. Paikkakunta oli jakaantunut kaupungin ruotsinkieliseen porvaristoon ja Ykspihlajan satamakaupunginosan k\xc3\xb6yhiin ty\xc3\xb6l\xc3\xa4isiin. Kokkolassa oli vahva ty\xc3\xb6v\xc3\xa4en j\xc3\xa4rjestyskaarti, joka marraskuun yleislakon yhteydess\xc3\xa4 otti haltuunsa kaupungin miliisilaitoksen. Lakon j\xc3\xa4lkeen levottomuudet jatkuivat edelleen ja vakavin v\xc3\xa4likohtaus tapahtui juuri ennen joulua. 22. joulukuuta j\xc3\xa4rjestetyt joulumarkkinat p\xc3\xa4\xc3\xa4ttyiv\xc3\xa4t suojeluskuntalaisten ja ty\xc3\xb6v\xc3\xa4en j\xc3\xa4rjetyskaartin v\xc3\xa4liseen nujakointiin, jonka ven\xc3\xa4l\xc3\xa4iset santarmit hajottivat. My\xc3\xb6hemmin samana iltana kaupungissa murhattiin Kokkolan huomattavimpiin porvareihin kuulunut tehtailija Juho Piirainen._NEWLINE_Vuodenvaihteen j\xc3\xa4lkeen ilmapiiri s\xc3\xa4ilyi edelleen kire\xc3\xa4n\xc3\xa4 Valkoisen armeijan ylip\xc3\xa4\xc3\xa4llik\xc3\xb6ksi tammikuun puoliv\xc3\xa4liss\xc3\xa4 nimitetty kenraali C. G. E. Mannerheim antoi 25. tammikuuta k\xc3\xa4skyn Pohjanmaalla sijaitsevien ven\xc3\xa4l\xc3\xa4isten varuskuntien valtaamisesta ja aseistariisunnasta. Seudulla oli edelleen noin 7 500 Ven\xc3\xa4j\xc3\xa4n armeijan sotilasta, jotka oli sijoitettu maakuntaan ensimm\xc3\xa4isen maailmansodan aikana Saksan maihinnousun varalta. Suunnitelman mukaisesti niiden oli tarkoitus poistua Suomesta viel\xc3\xa4 kev\xc3\xa4\xc3\xa4n aikana. Mannerheimin k\xc3\xa4skyn taustalla olivat Karjalassa puhjenneet ty\xc3\xb6v\xc3\xa4en j\xc3\xa4rjestyskaartien ja suojeluskuntien v\xc3\xa4liset v\xc3\xa4kivaltaisuudet. Tarkoituksena oli saada suojeluskuntalaisille lis\xc3\xa4\xc3\xa4 aseita ja toisaalta est\xc3\xa4\xc3\xa4 niiden joutuminen ty\xc3\xb6v\xc3\xa4en j\xc3\xa4rjestyskaartien k\xc3\xa4siin. Operaatio k\xc3\xa4ynnistyi 27.\xe2\x80\x9328. tammikuuta v\xc3\xa4lisen\xc3\xa4 y\xc3\xb6n\xc3\xa4, ja seuraavan p\xc3\xa4iv\xc3\xa4n aikana Etel\xc3\xa4-Pohjanmaalla toimineet ven\xc3\xa4l\xc3\xa4iset varuskunnat antautuivat Vaasaa ja Kristiinankaupunkia lukuun ottamatta k\xc3\xa4yt\xc3\xa4nn\xc3\xb6ss\xc3\xa4 ilman vastarintaa, kun huonosti motivoituneilla joukoilla ei ollut kiinnostusta taisteluun suomalaisia vastaan. Keski-Pohjanmaalla vallattiin Kokkolan lis\xc3\xa4ksi Pietarsaaressa ja Uudessakaarlepyyss\xc3\xa4 toimineet varuskunnat.\n_START_SECTION_\nHy\xc3\xb6kk\xc3\xa4ys\n_START_PARAGRAPH_\nEri puolilta Keski-Pohjanmaata saapuneet suojeluskuntalaiset kokoontuivat Kokkolan etel\xc3\xa4puolella Kruunupyyss\xc3\xa4, josta he varhain 29. tammikuuta siirtyiv\xc3\xa4t Kokkolan maalaiskunnan puolella sijaitsevalle Kirkonm\xc3\xa4elle. Kello 8 pidettiin lyhyt kentt\xc3\xa4jumalanpalvelus, joka p\xc3\xa4\xc3\xa4ttyi kirkkoherra Isidor Erikssonin siunaukseen ja Jumala ompi linnamme -virteen. Jumalanpalveluksen j\xc3\xa4lkeen noin 250 suojeluskuntalaista hy\xc3\xb6kk\xc3\xa4si keskustan it\xc3\xa4puolella Hakalahdessa sijaitsevalle Jungsborgin tykkipatterille tarkoituksenaan yll\xc3\xa4tt\xc3\xa4\xc3\xa4 siell\xc3\xa4 majailevat ven\xc3\xa4l\xc3\xa4iset. Ennenaikaisesti ammuttu laukaus kuitenkin havahdutti ven\xc3\xa4l\xc3\xa4iset, jotka aloittivat kiivaan konekiv\xc3\xa4\xc3\xa4ritulituksen hy\xc3\xb6kk\xc3\xa4\xc3\xa4ji\xc3\xa4 vastaan._NEWLINE_Tulituksen alettua suojeluskuntalaiset vet\xc3\xa4ytyiv\xc3\xa4t Kokkolan keskustaan ja valtasivat Suomalaisen yhteiskoulun rakennuksen. Kun k\xc3\xa4rkijoukko oli ylitt\xc3\xa4m\xc3\xa4ss\xc3\xa4 Tehtaankatua aloittivat ven\xc3\xa4l\xc3\xa4iset tulituksen my\xc3\xb6s Ruotsalaiselta lyseolta, jolloin hy\xc3\xb6kk\xc3\xa4yst\xc3\xa4 johtanut j\xc3\xa4\xc3\xa4k\xc3\xa4ri Johan Karlsson sai surmansa. Ven\xc3\xa4l\xc3\xa4isten tykist\xc3\xb6 tulitti Jungsbegist\xc3\xa4 suojeluskuntalaisten kokoontumispaikkana toiminutta Kirkonm\xc3\xa4ke\xc3\xa4, jolloin my\xc3\xb6s Kaarlelan kirkko k\xc3\xa4rsi pieni\xc3\xa4 vaurioita. Yhteenotto p\xc3\xa4\xc3\xa4ttyi lopulta aamup\xc3\xa4iv\xc3\xa4ll\xc3\xa4 kello 10, jolloin kaupunkia piiritt\xc3\xa4neet suojeluskuntalaiset per\xc3\xa4\xc3\xa4ntyiv\xc3\xa4t takaisin Kruunupyyhyn._NEWLINE_Taistelun aikana sai surmansa kolme suojeluskuntalaista ja nelj\xc3\xa4 ven\xc3\xa4l\xc3\xa4ist\xc3\xa4. Lis\xc3\xa4ksi ven\xc3\xa4l\xc3\xa4isten partio surmasi iltap\xc3\xa4iv\xc3\xa4ll\xc3\xa4 viel\xc3\xa4 yhden suojeluskuntalaisen.\n_START_SECTION_\nVen\xc3\xa4l\xc3\xa4isten antautuminen\n_START_PARAGRAPH_\nValkoisten vet\xc3\xa4ydytty\xc3\xa4 ven\xc3\xa4l\xc3\xa4isten edustajat saapuivat pormestari Paul Cronstr\xc3\xb6min puheille esitt\xc3\xa4m\xc3\xa4\xc3\xa4n vastalauseensa suojeluskuntalaisten hy\xc3\xb6kk\xc3\xa4yksest\xc3\xa4. Samalla Kruunupyyst\xc3\xa4 tuli tieto, ett\xc3\xa4 Kokkolaan oli l\xc3\xa4hetetty apuvoimia Vaasasta, ja kenraali Mannerheim oli m\xc3\xa4\xc3\xa4r\xc3\xa4nnyt ven\xc3\xa4l\xc3\xa4iset antautumaan kahden tunnin kuluessa. Iltap\xc3\xa4iv\xc3\xa4ll\xc3\xa4 ven\xc3\xa4l\xc3\xa4iset upseerit matkustivat Kruunupyyhyn neuvotteluihin, johon valkoisten esikunnan lis\xc3\xa4ksi osallistuivat my\xc3\xb6s Kokkolan suojeluskunnan edustajat _NEWLINE_Astley Rod\xc3\xa9n, C. A. Uunila, Ernst V. Knape ja Gunnar Staudinger. Lopulta ven\xc3\xa4l\xc3\xa4iset p\xc3\xa4\xc3\xa4ttiv\xc3\xa4t antautua ilman vastarintaa ja sopimus allekirjoitettiin seuraavana p\xc3\xa4iv\xc3\xa4n\xc3\xa4._NEWLINE_Ven\xc3\xa4l\xc3\xa4isten luovutettua aseensa valkoisten joukot marssivat kaupunkiin ja ottivat sen haltuunsa. He saivat ven\xc3\xa4l\xc3\xa4isilt\xc3\xa4 muun muassa viisi tykki\xc3\xa4, useita konekiv\xc3\xa4\xc3\xa4reit\xc3\xa4 sek\xc3\xa4 150 hevosta ja runsaasti muita tarvikkeita. Vangeiksi j\xc3\xa4\xc3\xa4neet ven\xc3\xa4l\xc3\xa4iset toimitettiin helmikuun alkup\xc3\xa4ivin\xc3\xa4 Uudenkaarlepyyn vankileirille._NEWLINE_Juhlavalaistun raatihuoneen edustalla j\xc3\xa4rjestettiin viel\xc3\xa4 samana iltana valtauksen kunniaksi paraati, jota oli seuraamassa my\xc3\xb6s kenraali Mannerheim. Paikalla sijaitseva kauppatori nimettiin my\xc3\xb6hemmin h\xc3\xa4nen mukaansa Mannerheiminaukioksi.\n_START_SECTION_\nValtauksen j\xc3\xa4lkeen\n_START_PARAGRAPH_\nValtauksen j\xc3\xa4lkeisin\xc3\xa4 p\xc3\xa4ivin\xc3\xa4 Kokkolassa vangittiin satoja punaisiksi luokiteltuja ty\xc3\xb6v\xc3\xa4enj\xc3\xa4rjest\xc3\xb6jen j\xc3\xa4seni\xc3\xa4, jotka sijoitettiin kaupunkiin perustetulle vankileirille. Kokkolaan tuotiin vangittuja punaisia my\xc3\xb6s mualta Suomesta. Kes\xc3\xa4kuun alussa heid\xc3\xa4t siirrettiin Tammisaaren vankileirille, jossa syksyyn menness\xc3\xa4 kuoli 152 Kokkolasta tuotua vankia._NEWLINE_Kokkolan etel\xc3\xa4puolella sijaitsevassa Norrmossenissa teloitettiin 29. huhtikuuta Kokkolan suojeluskunnan p\xc3\xa4\xc3\xa4llik\xc3\xb6n Astley Rod\xc3\xa9nin johdolla 47 punavankia, jotka haudattiin paikalle kaivettuun joukkohautaan. Vuonna 1967 vainajat siirrettiin kirkkoherra Johannes Sillanp\xc3\xa4\xc3\xa4n aloitteesta Marian hautausmaalle. Joidenkin tietojen mukaan paikalta siirrettiin tuolloin jopa 56 vainajaa. Heist\xc3\xa4 23 oli kotoisin Kokkolasta tai Kokkolan maalaiskunnasta ja loput muualta Suomesta. Lis\xc3\xa4ksi Marian hautausmaan l\xc3\xa4hell\xc3\xa4 ammuttiin 13. toukokuuta seitsem\xc3\xa4n \xc3\x84ht\xc3\xa4rist\xc3\xa4 tuotu punaista. Kokkolasta vietiin ihmisi\xc3\xa4 teloitettavaksi my\xc3\xb6s Nurmoon, jossa huhtikuun alussa ammuttiin ainakin 14 Kokkolan vankileirilt\xc3\xa4 tuotua vankia._NEWLINE_Ehdonalaiseen vapautettuja ty\xc3\xb6l\xc3\xa4isi\xc3\xa4 alettiin kes\xc3\xa4n aikana kuulustelemaan Oulussa, mink\xc3\xa4 vuoksi osa heist\xc3\xa4 pakeni uusien teloituksien pelossa veneill\xc3\xa4 Ruotsiin. Pakolaisten joukossa oli muun muassa my\xc3\xb6hemmin 1930-luvulla kansanedustajana toiminut Aukusti M\xc3\xa4enp\xc3\xa4\xc3\xa4.\n_START_SECTION_\nMuistomerkit\n_START_PARAGRAPH_\nNykyisin Mannerheiminaukiona tunnetulle Raatihuoneen aukiolle pystytettiin vuonna 1920 kuvanveist\xc3\xa4j\xc3\xa4 John Munsterhjelmin suunnittelema Kokkolan vapaudenpatsas. Siihen on kaiverrettu valtauksen yhteydess\xc3\xa4 surmansa saaneiden suojeluskuntalaisten nimet. Heid\xc3\xa4t haudattiin Marian hautausmaalle 8. maaliskuuta yhdess\xc3\xa4 kolmen muualla k\xc3\xa4ydyiss\xc3\xa4 taisteluissa kaatuneen kokkolalaisen valkoisen kanssa. _NEWLINE_Punaisten hautamuistomerkki pystytettiin Marian hautausmaalle vasta vuonna 1968. My\xc3\xb6s Norrmossenin teloituspaikalla on muistomerkki. Paikalle pystytettiin yksinkertainen muistokivi jo vuonna 1932, ja my\xc3\xb6hemmin kiveen kiinnitettiin teloituksista kertova laatta.'